B. Bugár, podpredseda NR SR: (2001-10-05):
Nech sa páči. B. Schmögnerová, ministerka financií SR: Ďakujem pekne. Navrhovaná právna úprava má za cieľ splnenie požiadaviek OECD na činnosť bánk, ich zosúladenie s právom Európskych spoločenstiev a tiež zvýšenie rozsahu zapracovania Bazilejských princípov na výkon bankového dohľadu. Pri tvorbe zákona sa premietli taktiež výsledky projektu PHARE EÚ k dohľadu na konsolidovanom základe, ako aj odporúčania vyplývajúce z porovnania návrhu zákona s bankovou legislatívou EÚ twinning, a projektu Poradenstvo pri novelizácii legislatívy dotýkajúcej sa hypotekárnych bánk v rámci programu TRANSFORM na základe dohody medzi ministerstvom financií a Spolkovým ministerstvom financií Spolkovej republiky Nemecko. V navrhovanom zákone sa pojmovo zosúlaďujú bankové činnosti s bankovými činnosťami upravenými v Smernici Európskeho parlamentu a Rady č. 2000/12 o zakladaní a podnikaní úverových inštitúcií. V časti povoľovania činnosti bánk sa novým spôsobom priamo v zákone upravujú podmienky, ktoré budú musieť banky a pobočky zahraničných bánk splniť na to, aby im bolo udelené bankové povolenie. Ide najmä o preukázanie priehľadného a nezávadného pôvodu základného imania a ďalších finančných zdrojov, ich dostatočnosť a vyhovujúca skladba. Na udelenie bankového povolenia bude tiež požadovaná spôsobilosť a vhodnosť osôb, ktoré budú hlavnými akcionármi, a tiež odborná spôsobilosť a dôveryhodnosť osôb, ktoré budú navrhované za členov štatutárneho orgánu a dozornej rady banky. Všetky podmienky nevyhnutné na vydanie bankového povolenia bude musieť banka alebo pobočka zahraničnej banky plniť počas celej svojej existencie. Priamo v zákone sa tiež navrhuje upraviť minimálnu výšku základného imania. Doteraz bola určovaná opatrením Národnej banky Slovenska. Novou významnou časťou zákona o bankách majú byť ustanovenia upravujúce práva a povinnosti Slovenskej republiky pri prijímaní zahraničných bánk so sídlom na území členského štátu Európskej únie, ktoré budú mať záujem vykonávať bankové činnosti na území Slovenskej republiky prostredníctvom svojich pobočiek alebo priamo. Súčasťou riešenia týchto vzťahov je aj úprava podnikania slovenských bánk v členských štátoch Európskej únie. Právna úprava má za cieľ odstrániť bariéry slobodného poskytovania bankových služieb bankami a zahraničnými bankami v rámci Európskej únie. Tieto ustanovenia však nadobudnú účinnosť až dňom vstupu Slovenskej republiky do Európskej únie. Ďalej sa tiež sprísňujú požiadavky na vnútornú organizáciu bánk tak, aby sa zabezpečila funkčnosť bankových činností. Kladie sa dôraz na jednoznačné rozdelenie právomoci a zodpovednosti v systéme riadenia bánk priamo v stanovách a tiež na jednoznačnú úpravu spolupráce medzi štatutárnym orgánom, dozornou radou a vedúcimi zamestnancami banky. Jednoznačne sa upravujú povinnosti členov štatutárnych orgánov bánk a spôsoby vyvodenia ich zodpovednosti za nedodržanie týchto povinností. Významnou časťou nového zákona o bankách je časť upravujúca bankový dohľad na konsolidovanom základe. V rámci tohto dohľadu ide o sledovanie regulácie, o riziko v sledovaných celkoch, ktorých súčasťou je banka, za účelom obmedzenia rizík, ktorým je banka vystavená z dôvodu jej účasti v konsolidovanom celku. V rámci dohľadu na konsolidovanom základe bude môcť Národná banka Slovenska uložiť bankovému subjektu v rámci konsolidovaného celku iba pokutu za neumožnenie vykonať kontrolu na mieste alebo za neposkytnutie požadovaných informácií. Za významné nedostatky pri vykonávaní obchodov v rámci konsolidovaného celku, ktoré by poškodzovali záujmy vkladateľov banky, bude však Národná banka Slovenska postihovať banku, ktorá je súčasťou tohto konsolidovaného celku. V rámci hypotekárnych obchodov sa legislatívne doriešili niektoré otázky, ktoré spôsobovali výkladové ťažkosti. Návrh zákona o bankách si vyžiadal aj zmeny v zákone o účtovníctve, zákone o cenných papieroch a v zákone o audítoroch, ktoré tvoria jeho súčasť. Vážená poslanecká snemovňa, nadväzujúc na včerajšie rokovanie, ide o ďalšiu veľmi významnú normu, ktorá má aj pomôcť zabrániť situácii, ktorá sa odohrala v bankovom sektore za posledné obdobie, resp. aj za roky predchádzajúce, v roku 1999. Touto normou zároveň dosiahneme aj značnú časť kompatibility slovenskej legislatívy s legislatívou Európskej únie, posledná časť sa dosiahne až po vstupe Slovenskej republiky do Európskej únie. Vzhľadom na to vás chcem požiadať o podporu tohto návrhu zákona. Ďakujem.